
1. Predlog sklepa vlade:

Predlog sklepa vlade je v prilogi. 

2.  Predlagatelj:  

Karl Erjavec, član Vlade RS in minister za obrambo.

3.  Osebe, odgovorne za strokovno pripravo in usklajenost gradiva:

Miran Bogataj, sekretar in poveljnik Civilne zaščite RS,

Bojan Žmavc, generalni direktor Uprave RS za zaščito in reševanje.

· Pri obravnavi gradiva bodo sodelovali:

· Karl Erjavec, član Vlade RS in minister za obrambo,

· Franci Žnidaršič, državni sekretar,

· Miran Bogataj, sekretar in poveljnik Civilne zaščite RS. 

2. Izjava o medresorskem usklajevanju oziroma navedba neusklajenosti:

/

3. Izjava o ustreznem sodelovanju z reprezentativnimi združenji pri nastanku gradiva, če le-to zadeva pristojnosti, delovanje in financiranje občin:

/

4. Izjava, da je gradivo obravnaval pristojni svet vlade:

/

5. Predlog skrajšanja poslovniških rokov za obravnavo:

/

6. Predlog postopka po katerem naj vlada gradivo obravnava:

Gradivo naj predhodno obravnavata Odbor za državno ureditev in javne zadeve ter Odbor za gospodarstvo.

7. Kratek povzetek gradiva:

/

8. Izjava, da gradivo z ničemer ni povezano s pravnim redom evropske unije:

/

     -    zbirka dok. gradiva

VLADA REPUBLIKE SLOVENIJE

PREDLOG

Številka:

Ljubljana, dne 

Na podlagi 93. člena v zvezi 42. členom zakona o varstvu pred naravnimi in drugimi nesrečami (Uradni list RS, št. 64/94, 33/00 - odločba US in 87/01 ZMatD) in nacionalnega programa varstva pred naravnimi in drugimi nesrečami (Uradni list RS, št. 44/02) je Vlada Republike Slovenije na …..  seji, dne, ………….  sprejela

S K L E P

1.  Vlada Republike Slovenje je sprejela načrt izvajanja nacionalnega programa varstva pred naravnimi in drugimi nesrečami v letu 2005 v besedilu kot ga je predložilo Ministrstvo za obrambo (šifra: 840-00-4/2003-     z dne, 24. 1. 2005).

2. Načrt se objavi na spletnih straneh Vlade Republike Slovenije.

3. Ministrstvo za obrambo z načrtom seznani lokalne skupnosti ter nevladne organizacije, ki v skladu s predpisi delujejo v sistemu varstva pred naravnimi in drugimi nesrečami.

4. Ministrstvo in vladne službe naloge določene s tem načrtom upoštevajo pri svojih programov dela v letu 2005.

Mateja Tamara Fajs

GENERALNA SEKRETARKA

Priloga:

· načrt izvajanja nacionalnega programa varstva pred naravnimi in drugimi nesrečami v letu 2005.

Prejmeta:

· Ministrstvo za obrambo

· Urad Vlade RS za informiranje

PREDLOG

Na podlagi 93. člena v zvezi 42. členom zakona o varstvu pred naravnimi in drugimi nesrečami (Uradni list RS, št. 64/94, 33/00 - odločba US in 87/01 ZMatD) in nacionalnega programa varstva pred naravnimi in drugimi nesrečami (Uradni list RS, št. 44/02) je Vlada Republike Slovenije na …..  seji, dne, ………….  sprejela

NAČRT

IZVAJANJA NACIONALNEGA PROGRAMA VARSTVA PRED NARAVNIMI IN DRUGIMI NESREČAMI V LETU 2005

1. UVOD

Načrt je pripravljen v skladu s cilji, usmeritvami in nalogami določenimi v nacionalnem programu varstva pred naravnimi in drugimi nesrečami. Naloge so določene v skladu s pristojnostmi ministrstev in vladnih služb ter sprejetim proračunom za leto 2005. Upoštevane so tudi neizvršene naloge iz načrta izvajanja nacionalnega programa varstva pred naravnimi in drugimi nesrečami v letu 2004 (VRS, št. 812-09/2003-2, z dne 29. 1. 2004 in VRS, št. 812-09/2003-3, z dne 3. 6. 2004). Načrt temelji tudi na usmeritvah za izobraževanje in usposabljanje v obrambnem sistemu in sistemu varstva pred naravnimi in drugimi nesrečami v letih 2005 in 2006 (VRS št. 625-02/2004-1 z dne, 6. 1. 2005). 

Delovanje ministrstev in vladnih služb  ter drugih nosilcev nalog na področju varstva pred naravnimi in drugimi nesrečami v letu 2005, bo usmerjeno k uresničevanju splošnega cilja, to je zmanjšanje števila naravnih in drugih nesreč ter ublažitev njihovih posledic. Sestavni del tega cilja je tudi izboljševanje odzivnosti, racionalnosti in učinkovitosti ukrepanja ob posameznih vrstah nesreč, zato bodo prednostne aktivnosti zlasti:

· dopolnjevanje normativne ureditve glede na doseženo razvitost sistema ter zagotavljanje njegovega nadaljnjega razvoja in usklajevanje s pravnim redom Evropske unije;

· izvajanje preventivnih programov in načrtov ter širitev ustreznih programov za krepitev osebne in vzajemne zaščite;

· nadaljnje izpopolnjevanje kvalitete in uporabnosti dopolnjenih načrtov zaščite in reševanja s poudarkom na načrtih za potres, za primer uporabe orožij ali sredstev za množično uničevanje, velikega požara v naravnem okolju oziroma nesreč z nevarnimi snovmi;

· izpopolnjevanje organiziranosti, opremljenosti in usposobljenosti sil za zaščito, reševanje in pomoč s poudarkom na RKB zaščiti ter zaščiti pred uporabo orožij ali sredstev za množično uničevanje oziroma terorizmom;

· nadaljevanje programov za izboljšanje pripravljenosti za požare v naravnem okolju, povezano z makroklimatskimi spremembami, nenadnega onesnaženja morja ter za učinkovito ukrepanje ob nesrečah z nevarnimi snovmi;

· nadaljevanje posodabljanja informacijskega in telekomunikacijskega sistema za potrebe zaščite, reševanja in pomoči s poudarkom na podpori službe nujne medicinske pomoči, uporabi GIS zaščite in reševanja v lokalnih skupnostih, posodabljanje centrov za obveščanje v Mariboru in Posavju ter izgradnja enotnega sistema TETRA;

· nadaljevanje razvojno raziskovalnega dela z intenziviranjem raziskav, ki neposredno prispevajo k izboljšanju pripravljenosti na naravne in druge nesreče;

· izpopolnjevanje izobraževanja ter posodabljanje in uvajanje novih programov, še posebej na področju varstva pred utopitvami, uporabe zrakoplovov pri zaščiti in reševanju, izvajanje novih oblik usposabljanja v Sežani ter uvajanje novih oblik usposabljanja za osebno in vzajemno zaščito;

· mednarodno sodelovanje, pri čemer bo prednost dana uveljavljanju mehanizma Civilne zaščite v EU, aktivni vlogi v Jugovzhodni Evropi, sklenitvi meddržavnega sporazuma z Republiko Italijo in protokola s Furlanijo Julijsko krajino o medsebojni pomoči ob naravnih nesrečah v obmejnih območjih.

Dopolnjevanje normativne ureditve ter izboljševanje odzivnosti, racionalnosti in učinkovitosti delovanja ob naravnih in drugih nesrečah sta v letu 2005 opredeljena med glavnimi cilji vlade. Naloge na normativnem področju pa so natančneje razdelane v normativnem delu delovnega programa vlade za leto 2005. 

2. NALOGE PO POSAMEZNIH PODROČJIH

2.1  NORMATIVNI DEL

1. Zaključena bo priprava zakona o spremembah in dopolnitvah zakona o gasilstvu, s katerim se bo uveljavilo zlasti večjo vlogo gasilskih zvez v sistemu varstva pred naravnimi in drugimi nesrečami. Dopolnilo se bo pogoje za opravljanje javne gasilske službe. V večji meri se bo povezalo delovanje poklicnega in prostovoljnega dela gasilstva. Nosilec Uprava Republike Slovenije za zaščito in reševanje v sodelovanju z Gasilsko zvezo Slovenijo, prvo trimesečje. 

2. Izdelan bo nov pravilnik o študijah požarne varnosti. Nosilec Uprava   Republike Slovenije za zaščito in reševanje v sodelovanju z Ministrstvom za okolje in prostor in Slovenskim združenjem za požarno varstvo, prvo trimesečje.

3. Izdelan bo predlog sprememb in dopolnitev uredbe o organiziranju, opremljanju in usposabljanju sil za zaščito, reševanje in pomoč, s katerimi se bo v uredbo vključilo rešitve, ki so predvidene z načrtom zaščite in reševanja ob  uporabi orožij ali sredstev za množično uničevanje s terorističnim namenom oziroma terorističnega napada. Nosilec Uprava Republike Slovenije za zaščito in reševanje, drugo trimesečje. 
4. Izdelan bo predlog sprememb in dopolnitev uredbe o uporabi zrakoplovov pri izvajanju zaščite in reševanja, s katerimi se bo dopolnilo zlasti področje usposabljanja in potrjevanja usposobljenosti za posamezne naloge na tem področju. Nosilec Uprava Republike Slovenije za zaščito in reševanje v sodelovanju z Ministrstvom za promet, drugo trimesečje. 
5. Izdelan bo Pravilnik o mehanski odpornosti in stabilnosti objektov. Nosilec Ministrstvo za okolje in prostor, drugo trimesečje.

6. Pripravljene bo nov pravilnik o požarnem varovanju. Nosilec Uprava   Republike Slovenije za zaščito in reševanje v sodelovanju s pristojnimi ministrstvi, drugo trimesečje.

7. Izdelani bodo predpisi o namestitvi gasilnih aparatov, evakuacijskih poteh in drugih organizacijskih ukrepih požarnega varstva v objektih. Nosilec Uprava Republike Slovenije za zaščito in reševanje v sodelovanju z Ministrstvom za okolje in prostor, drugo in tretje trimesečje.

8. Pripravljen bo predlog zakona o spremembah in dopolnitvah zakona o varstvu pred naravnimi in drugimi nesrečami,  zlasti v delu, ki ureja službo v Civilni zaščiti, razporejanje na delovno dolžnost (uskladitev z obrambnimi reformami), sodelovanje enot v mednarodnih operacijah, delovno pravno področje ter ocenjevanje škode glede na zakon o sanaciji posledic naravnih nesreč. Popolneje se bo uredilo nekatera druga vprašanja zaščite, reševanja in pomoči med drugim tudi posebnosti poklicnega dela na tem področju. Nosilec Uprava Republike Slovenije za zaščito in reševanje v sodelovanju z drugimi ministrstvi, tretje trimesečje.
9. Predpisani bodo standardi za opremo, ki se vgrajuje v zaklonišča ter pripravljene bodo spremembe pravilnika o tehničnih normativih za zaklonišča in zaklonilnike. Nosilec Uprava Republike Slovenije za zaščito in reševanje, tretje trimesečje.

10.Nadaljevalo se bo s pripravo pravilnikov o kriterijih za določitev vodovarstvenih območij glede na terminski plan iz Resolucije o nacionalnem programu varstva okolja. Nosilec Ministrstvo za okolje in prostor, tretje trimesečje.

11.Izdelan bo pravilnik o oskrbovalnem standardu obvezne lokalne javne službe za oskrbo s pitno vodo v sušnih obdobjih  in Operativni program oskrbe s pitno vodo. Nosilec Ministrstvo za okolje in prostor, tretje trimesečje. 

12. Izdelan bo pravilnik o metodologiji  za določitev ogroženega območja zaradi zemeljskih plazov. Nosilec Ministrstvo za okolje in prostor  v sodelovanju z drugimi ministrstvi, tretje trimesečje

13.Pripravljen bo predlog zakona o spremembah in dopolnitvah zakona o varstvu pred požarom, ki je potreben  zaradi uskladitve varstva pred požari z zakonom in drugimi predpisi o graditvi objektov ter zakonom o gradbenih proizvodih. Nosilec Uprava Republike Slovenije za zaščito in reševanje v sodelovanju z Ministrstvom za okolje in prostor ter strokovnimi združenji, četrto trimesečje.
14. Zaključena  bo izdelava  novih pravil gasilske službe v skladu z zakonskimi spremembami, ki bodo enotno uredila temeljna načela izvajanja gasilske službe. Nosilec Uprava Republike Slovenije za zaščito in reševanje v sodelovanju z Gasilsko zvezo Slovenijo in Združenjem poklicnih gasilcev, četrto trimesečje.

15. Dopolnjeni bodo predpisi o izvajanju zaščitnih ukrepov glede na nova spoznanja in sodobnejše pristope zlasti v zvezi z evakuacijo, sprejemom in oskrbo ogroženih prebivalcev, RKB zaščito ter zaščito kulturne dediščine. Nosilec, Uprava Republike Slovenije za zaščito in reševanje v sodelovanju z drugimi ministrstvi, celo leto.

16. Prevzelo se bo  direktivo 2003/105/ES Evropskega parlamenta in Sveta z dne 16. dec. 2003 o spremembi direktive Sveta 96/82/ES o obvladovanju nevarnosti večjih nesreč, v katere so vključene nevarne snovi. Nosilec Ministrstvo za okolje in prostor v sodelovanju z Upravo Republike Slovenije za zaščito in reševanje, celo leto.
2.2. PROGRAMI PREVENTIVE

1. Kot zaključek leta protipotresne varnosti bo izveden posvet o varstvu pred potresi v ljubljanski kotlini. Nosilec Uprava Republike Slovenije za zaščito in reševanje v sodelovanju z Ministrstvom za okolje in prostor, Mestno občino Ljubljana in drugimi, prvo trimesečje.
2. Začeto bo ažuriranje podatkovnih baz evidence pojavov nestabilnosti  tal po posameznih občinah ter registracija in evidentiranje novih pojavov na podlagi izdelane aplikacije. Nosilec Ministrstvo za okolje in prostor  v sodelovanju z drugimi ministrstvi, tretje trimesečje.

3. Nadaljevala se bo priprava ocen ogroženosti ter program ukrepov za zaščito in reševanje ob nenadnih močnih onesnaženjih površinskih voda, morja ter kraških in drugih podzemnih voda. Nosilec Uprava Republike Slovenije za zaščito in reševanje v sodelovanju z drugimi institucijami, četrto trimesečje.

4. Po potrditvi ekspertne skupine ARSO in vključitvi mobilnih ekoloških laboratorijev ELME in MEEL v ekspertno enoto bo vzpostavljen sistem obveščanja tudi na slovenskem delu jadranskega povodja. Nosilec Ministrstvo za okolje in prostor v sodelovanju z Upravo Republike Slovenije za zaščito in reševanje, četrto trimesečje.

5. Izdelovati se bo začel program protipožarne in protipotresne sanacije in utrjevanja stanovanjskih in pomembnih javnih objektov s področja vzgoje in izobraževanja, varstva otrok, nege starejših občanov in drugih posebnih skupin prebivalcev, zdravstva in drugih javnih dejavnosti. Nosilec Ministrstvo za okolje in prostor, v sodelovanju z Ministrstvom za šolstvo in šport, Ministrstvom za zdravje in lokalnimi skupnostmi, četrto trimesečje.

6. Izdelan in sprejet bo operativni program ravnanja z nevarnimi odpadki. Bistveni del programa ukrepov bo na podlagi analize stanja v Sloveniji, tj. s poudarkom na snovnih tokovih nevarnih odpadkov, zagotoviti vzpostavitev in delovanje mreže objektov in naprav za ravnanje z nevarnimi odpadki, ki jo je Slovenija obvezna zagotoviti v skladu z direktivo EU o nevarnih odpadkih. Nosilec Ministrstvo za okolje in prostor, četrto trimesečje.
7. V skladu s strategijo in programom varstva pred poplavami, bo izdelan program posodobitve sistema za spremljanje in napovedovanje meteoroloških in hidroloških razmer (ARSO), ter pripravljen program ukrepov za izboljšanje stanja hidroloških razmer v času  in program ukrepov za zmanjšanje poplavne ogroženosti. Nosilec Ministrstvo za okolje in  prostor, četrto trimesečje.

8. V letu 2005 bo potekala izdelava 4. Nacionalnega poročila Konferenci pogodbenic Okvirne konvencije ZN o spremembi podnebja, rok za oddajo poročila Sekretariatu pa je 1. januar 2006. Nosilec Ministrstvo za okolje in  prostor, četrto trimesečje.
9. Izvedeni bodo inšpekcijski nadzori v bolnišnicah in zdravstvenih domovih zaradi ugotovitve stanja na področju varstva pred požarom ter na področju zaščite in reševanja. Nosilec Inšpektorat Republike Slovenije za varstvo pred naravnimi in drugimi nesrečami, četrto trimesečje.

10. Izvedeni bodo inšpekcijski nadzori v določenih mizarskih delavnicah. Nosilec Inšpektorat Republike Slovenije za varstvo pred naravnimi in drugimi nesrečami, celo leto.

11. Izvedeni bodo inšpekcijski nadzori v objektih Slovenskih železnic zaradi ugotovitve stanja na področju varstva pred požarom in na področju zaščite in reševanja. Nosilec Inšpektorat Republike Slovenije za varstvo pred naravnimi in drugimi nesrečami, prvo trimesečje.
12. Izvedeni bodo inšpekcijski nadzori pri podjetjih, ki so SEVESO zavezanci. Nosilec Inšpektorat Republike Slovenije za varstvo pred naravnimi in drugimi nesrečami, drugo trimesečje.
13. Izvedeni bodo inšpekcijski nadzori poklicnih gasilskih enot, gasilskih enot širšega pomena in osrednjih gasilskih enot. Nosilec Inšpektorat Republike Slovenije za varstvo pred naravnimi in drugimi nesrečami, celo leto.

14. Izvedeni bodo inšpekcijski nadzori pooblaščencev za gasilnike, hidrante, vgrajene sisteme aktivne požarne zaščite ter požarnega varovanja. Nosilec Inšpektorat Republike Slovenije za varstvo pred naravnimi in drugimi nesrečami, celo leto.

15. Izvedeni bodo inšpekcijski nadzori smučišč, ki opravljajo prevoze ljudi z gondolsko ali nihajno žičnico v dolžini najmanj 500 m. Nosilec Inšpektorat Republike Slovenije za varstvo pred naravnimi in drugimi nesrečami, prvo trimesečje.

16. Izvedeni bodo inšpekcijski nadzori v bazenskih in naravnih kopališčih. Nosilec Inšpektorat Republike Slovenije za varstvo pred naravnimi in drugimi nesrečami, tretje trimesečje.

17. Izvedeni bodo inšpekcijski nadzori v izpostavah URSZR in nekaterih ministrstvih. Nosilec Inšpektorat Republike Slovenije za varstvo pred naravnimi in drugimi nesrečami, četro trimesečje.

18. Izvedeni bodo inšpekcijski nadzori načrtov zaščite in reševanja v primeru nesreče v avtocestnih predorih. Nosilec Inšpektorat Republike Slovenije za varstvo pred naravnimi in drugimi nesrečami, celo leto.

19. Nadaljevala se bo ekološka sanacija neurejenih odlagališč, ki ogrožajo pomembne vire pitne vode. Pri tem bodo imela prednost odlagališča, kjer se odlagajo nevarne snovi (tudi gudron). Z načrtom razvojnih programov od leta 2003 do 2006 so vzpostavljeni temeljni pogoji za projektni pristop k dokončni sanaciji neurejenih odlagališč prednostno Pesnica, Bohova, Studenci, Metnava in Ilirska Bistrica. Nosilec Ministrstvo za okolje in  prostor, celo leto.
20. Nadaljevalo se bo izboljševanje organizacijskih, telekomunikacijskih, prostorskih in drugih rešitev za delovanje organov vodenja v primeru jedrske nesreče na podlagi izkušenj, pridobljenih na vaji "NEK 2002". Nosilec, Uprava Republike Slovenije za zaščito in reševanje v sodelovanju z Upravo Republike Slovenije za jedrsko varnost in drugimi institucijami, celo leto.

21. V okviru varstva gozdov pred požari bodo usklajene baze podatkov  informacijskega sistema Uprave Republike Slovenije za zaščito in reševanje ter Zavoda Republike Slovenije za gozdove, usklajeni postopki obveščanja in vodenja ob intervencijah, izdelani programi in izvedeno usposabljanje posameznih izvajalcev nalog ter osveščanje javnosti in medijev. Nosilec Zavod Republike Slovenije za gozdove v sodelovanju z Upravo  Republike Slovenije za zaščito in reševanje, celo leto.

2.3  NAČRTI ZAŠČITE IN REŠEVANJA 

1. Dokončana bo izdelava državnega načrta zaščite in reševanja ob uporabi orožij ali sredstev za množično uničevanje v teroristične namene oziroma terorističnem napadu s klasičnimi sredstvi Nosilec Uprava Republike Slovenije za zaščito in reševanje v sodelovanju z ostalimi ministrstvi, drugo trimesečje. 

2. Izdelan bo državni načrt zaščite in reševanja v primeru velikega požara v naravi. Nosilec Uprava Republike Slovenije za zaščito in reševanje v sodelovanju z  Gasilsko zvezo Slovenije, drugo trimesečje. 

3. Nadaljevalo se bo dopolnjevanje načrtov zaščite in reševanja na vseh ravneh po opravljenem noveliranju v skladu  z uredbo o izdelavi načrtov zaščite in reševanja iz leta 2002. Z njimi se bo uskladilo zlasti priprave javnih ustanov s področja otroškega varstva, izobraževanja, varstva in nege starejših občanov ter drugih posebnih skupin prebivalcev, zdravstva, kulture in drugih javnih dejavnosti. Poseben poudarek bo dan uresničevanju obveznosti na področju načrtovanja v okviru directive SEVESO II. Nosilec Uprava Republike Slovenije za zaščito in reševanje v sodelovanju z lokalnimi skupnostmi, celo leto.

2.4 SILE IN SREDSTVA ZA ZAŠČITO, REŠEVANJE IN POMOČ

1. Z vodnogospodarskim podjetjem, koncesionarjem, bodo sklenjene pogodbe za strokovno pomoč pri nesrečah z nevarnimi snovmi na vodotokih ter pogodbe s tremi pooblaščenimi pobiralci in odstranjevalci nevarnih odpadkov za pomoč pri intervencijah ob nesrečah te vrste. Nosilec Uprava Republike Slovenije za zaščito in reševanje, drugo trimesečje.

2. Z znanstveno raziskovalnimi institucijami in javnimi zavodi, določenimi v državnem načrtu zaščite in reševanja ob uporabi orožij ali sredstev za množično uničevanje v teroristične namene oziroma ob terorističnem napadu s klasičnimi sredstvi, bodo sklenjene ustrezne pogodbe o vključitvi v opravljanje nalog določenih z načrtom ter informacijski in telekomunikacijski sistem ZARE. Nosilec Uprava Republike Slovenije za zaščito in reševanje, prvo in drugo trimesečje.

3. Zagotovljeni bodo pogoji za stalno dežurstvo ekip gorskih reševalcev, helikopterskih posadk in zdravniških ekip v času najpogostejših nesreč v gorah. Nosilec Uprava Republike Slovenije za zaščito in reševanje v sodelovanju z Ministrstvom za zdravje, Policijo in Slovensko vojsko ter Gorsko reševalno službo Slovenije, drugo in tretje trimesečje.

4. Zagotovljena bodo še tri namenska gasilska reševalna vozila za reševanje v cestnih predorih na avtocestah in sicer za gasilske enote v Domžalah, Ljubljani in Postojni. Gasilske enote bodo opravile predhodno usposabljanje za reševanje v predorih ter funkcionalno uporabo namenskih vozil. Nosilec Uprava Republike Slovenije za zaščito in reševanje v sodelovanju z DARS in določenimi gasilskimi enotami, drugo in tretje trimesečje.
5. Do meseca marca bo podaljšan pilotski projekt nudenja nujne medicinske pomoči v prometu z uporabo helikopterjev, nato pa bodo sprejete odločitve o dolgoročnih rešitvah. Nosilec Ministrstvo za zdravje v sodelovanju z Upravo Republike Slovenije za zaščito in reševanje, Slovensko vojsko in Policijo, drugo trimesečje.
6. Nadaljevalo se bo vzpostavljanje pogojev za delovanje službe v primeru nenadnega onesnaženja morja. V ta namen se bo nadaljevalo zagotavljanje nujno potrebnih sredstev in opreme za reševanje ob ekoloških nesrečah na morju (sredstva za preprečevanje širjenja oljnega madeža na vodni površini in drugo). Nosilec Uprava Republike Slovenije za zaščito in reševanje v sodelovanju z Ministrstvom za okolje in prostor ter Ministrstvom za promet, celo leto.

7. Nadaljevalo se bo z načrtnimi pripravami, opremljanjem in usposabljanjem enot za RKB zaščito ter gasilskih enot širšega pomena,  ki so namenjene za izvajanje ukrepov za zaščito ob nesrečah z nevarnimi snovmi in RKB sredstvi, vključno z orožji ali sredstvi za množično uničevanje. Nosilec Uprava Republike Slovenije za zaščito in reševanje v sodelovanju z drugimi ministrstvi, celo leto.

8. Nadaljevalo se bo z izpopolnjevanjem organiziranosti in pripravljenosti državne enote za hitre reševalne intervencije, da bo sposobna sodelovati tudi v mednarodnih humanitarnih in reševalnih akcijah. Nosilec Uprava Republike Slovenije za zaščito in reševanje, celo leto.

9.  Nadaljevalo se bo z obnavljanjem voznega parka in zahtevne reševalne opreme Gorske reševalne službe in Jamarske reševalne službe. Nosilec Uprava Republike Slovenije za zaščito in reševanje v sodelovanju z Gorsko reševalno službo in Jamarsko reševalno službo, celo leto.
10. Nadaljevalo se bo z organiziranjem sil za zaščito, reševanje in pomoč v gospodarskih družbah, zavodih in drugih organizacijah in lokalnih skupnostih s poudarkom na pripravah za primer nesreč z nevarnimi snovmi (direktiva SEVESO II.). Nosilec Uprava Republike Slovenije za zaščito in reševanje, celo leto.

11. Nadaljevalo se bo aktivnosti za določitev enotnih meril za ugotavljanje psihične in fizične sposobnosti operativnih gasilcev in izvajanje sistematičnih zdravstvenih pregledov gasilcev. Nosilec Uprava Republike Slovenije za zaščito in reševanje,  v sodelovanju z Ministrstvom za zdravje in Gasilsko zvezo Slovenije, celo leto.
12. Nadaljevalo se bo izvajanje dolgoročnega programa posodabljanja gasilske zaščitne in reševalne opreme v okviru programa za izboljšanje varstva pred požari v naravnem okolju v občinah na zahodnem in južnem delu države, vključno z občinami Bovec, Kobarid, Tolmin, Kanal, Nova Gorica, Ajdovščina, Vipava, Postojna, Pivka in Ilirska Bistrica. V ta namen bodo zagotovljena posebna sredstva v okviru požarnega sklada in določeni posebni prednostni kriteriji pri letnem razpisu sredstev za sofinanciranje nabav gasilske zaščitne in reševalne opreme, s katerim se zmanjšuje učinke DDV. Nosilec Uprava Republike Slovenije za zaščito in reševanje v sodelovanju z Gasilsko zvezo Slovenije, občinami in Zavodom Republike Slovenije za gozdove, celo leto.

13. Nadaljevalo se bo prizadevanje, da se v okviru sofinanciranja nabav gasilske reševalne in zaščitne opreme s pomočjo dodatnih sredstev, uveljavijo tudi kriteriji za izenačevanje opremljenosti vsaj osrednjih gasilskih enot v občinah s skromnimi materialnimi možnostmi. Nosilec Uprava Republike Slovenije za zaščito in reševanje v sodelovanju z Gasilsko zvezo Slovenije, celo leto. 

2.5  INFORMACIJSKI SISTEM IN TELEKOMUNIKACIJE

1. Nadaljevalo se bo uresničevanje programa razvoja enotnega informacijsko telekomunikacijskega sistema, ki bo temeljil na enotnem računalniškem omrežju po mrežnem protokolu IP. Strateški cilj je povezava z omrežjem HCOM in posredno z omrežjem Evropske zveze. Nosilec Uprava Republike Slovenije za zaščito in reševanje, prvo trimesečje.
2. Zaključilo se bo pripravo in uvedbo evidence o požarih in eksplozijah, njihovih posledicah in vzrokih ter intervencijah v skladu z mednarodnimi standardi ter uvedlo pridobivanje in vodenje podatkov preko elektronskih medijev. Nosilec Uprava Republike Slovenije za zaščito in reševanje, drugo trimesečje.

3. Omogočen bo nadzorovan dostop do podatkov pomembnih za zaščito in reševanje prek javnih telekomunikacijskih in podatkovnih omrežij za lokalne skupnosti, enote in službe za zaščito, reševanje in pomoč ter priprava baz podatkov in podelitev dostopnih gesel za zunanje uporabnike. Nosilec Uprava Republike Slovenije za zaščito in reševanje, tretje trimesečje.
4. Nadaljevalo se bo z modernizacijo hidrološke merilne mreže. Na novo bo urejen hidrološki monitoring po vsebini, namenu in metodah. Nosilec Ministrstvo za okolje in prostor, Agencija Republike Slovenije za okolje, četrto trimesečje.
5. Pričelo se bo z organizacijo sistema spremljanja nenadnih velikih onesnaženj površinskih voda v povodjih (po vzoru podonavskega nadzornega alarmnega sistema) z implementacijo nove tehnologije obveščanja in alarmiranja, ter novih mejnih vrednosti in z vzpostavitvijo sistema obveščanja tudi na slovenskem delu jadranskega povodja. Nosilec Ministrstvo za okolje in prostor  v sodelovanju z Upravo Republike Slovenije za zaščito in reševanje, celo leto.
6. Nadgrajen in moderniziran bo sistem za zgodnje obveščanje o povečani raioaktivnosti z meteorološkimi podatki na teh lokacijah. Pripravljen bo pravilnik o monitoringu radioaktivnosti. Nosilec Ministrstvo za okolje in prostor, Uprava Republike Slovenije za jedrsko varnost, celo leto.

7. V okviru novo zasnovanega spletnega portala Uprave Republike Slovenije za zaščito in reševanje, se bo izdelal spletni podportal za otroke in podportal za interaktivno izobraževanje. Nosilec Uprava Republike Slovenije za zaščito in reševanje v sodelovanju z drugimi, celo leto.

8. Nadgrajevalo in posodabljalo se bo enotne in mednarodno usklajene zbirke podatkov o nevarnih snoveh in geografske zbirke podatkov ter zagotavljal dostop in uporabo vsem pooblaščenim uporabnikom s področja varstva pred naravnimi in drugimi nesrečami ter drugi zainteresirani javnosti. Nosilec Uprava Republike Slovenije za zaščito in reševanje v sodelovanju z Ministrstvom za okolje in prostor  in lokalnimi skupnostmi, celo leto.
9. Nadaljevalo se bo aktivnosti za učinkovito telekomunikacijsko in informacijsko podporo pri delovanju vseh reševalnih služb vključno s službo nujne medicinske pomoči. V letu 2005 bo posodobljen Regijski center za obveščanje v Mariboru in Regijski center v Posavju. Nosilec Uprava Republike Slovenije za zaščito in reševanje, celo leto. 
2.6 RAZVOJ IN RAZISKAVE

1. Zaključene bodo razvojno raziskovalne naloge metodologija za določanje ogroženih območij in način razvrščanja zemljišč v razrede ogroženosti zaradi zemeljskih plazov, analiza javnih vodovodnih sistemov, delujočih kot hidrantna omrežja, ocena ogroženosti pred snežnimi plazovi in ukrepi zaščite in reševanja ob povečani ogroženosti s snežnimi plazovi, ter oblikovanje scenarijev podnebnih sprememb v Sloveniji kot temelj za ocenjevanje ogroženosti z vremensko pogojenimi naravnimi nesrečami v prihodnosti, ki jih prek CRP »Konkurenčnost Slovenije 2001 – 2006« sofinancira Uprava Republike Slovenije za zaščito in reševanje. Zaključena bo naloga dopolnitev baze nevarnih snovi z bazo podatkov o nevarnih snoveh, ki jo financira Uprava Republike Slovenije za zaščito in reševanje. Zaključene bodo tudi naloge preiskušanja požarnih lastnosti gradbenih materialov, analiza izvedenih ukrepov požarnega varstva v stavbah in predlog sistema nadzora vgradnje proizvodov, elektrika kot vzrok požara in uspešnost intervencije v predorih, ki so financirane iz sredstev požarnega sklada. Nosilec Uprava Republike Slovenije za zaščito in reševanje v sodelovanju s pristojnimi ministrstvi in odborom za razpolaganje s sredstvi požarnega sklada, celo leto.

2. Izvajali se bosta večletni raziskovalni nalogi ažuriranje ocene ogroženosti zaradi zemeljskih plazov ter inženirske metode in računalniški programi za uporabo pri performančnem projektiranju požarne varnosti v objektih. Nosilec Uprava Republike Slovenije za zaščito in reševanje v sodelovanju s pristojnimi ministrstvi in odborom za razpolaganje s sredstvi požarnega sklada, celo leto.

3. Začete bodo naloge, ki so financirane iz sredstev požarnega sklada, oskrba z vodo za gašenje in hidrantna mreža, požarnovarnostna in stroškovna analiza izvedenih ukrepov varstva v stavbah, kjer se zbirajo ljudje ter priprava programa za izobraževanje in usposabljanje za vodje gasilskih formacij. Nosilec Uprava Republike Slovenije za zaščito in reševanje, celo leto. 

4. Razpisane bodo raziskovalne naloge postopki za kemijsko izvidovanje enot za RKB zaščito v elektronski obliki, izdelava interaktivnih državnih načrtov zaščite in reševanja v elektronski obliki in njihova integracija v informacijski sistem zaščite in reševanja, vzpostavitev sistema zračnega radiološkega izvidovanja v povezavi z GIS_UJME - SZRI GIS_UJME, elektromagnetno sevanje radijskih telekomunikacijskih sistemov in postopki človeka pri ravnanju s temi napravami ter metodologija za ugotavljanje ocene požarne ogroženosti in ocenjevanje nevarnosti požarov v naravi. Nosilec Uprava Republike Slovenije za zaščito in reševanje, celo leto. 

5. Zaradi spreminjanja virov ogrožanja (terorizem) in spreminjanja klimatskih razmer je treba na podlagi obstoječega znanja, razvoja sodobnih metod in tehnološkega razvoja dejavnosti, zagotoviti pogoje za boljše delovanje namensko organiziranih sil za zaščito, reševanje in pomoč. Zato bodo razpisane naloge “Varstvo pred jedrsko, biološko, kemijsko in radiološko kontaminacijo v luči sodobnih dosežkov tehnološkega razvoja in merilne opreme” ter “Varstvo pred požarom na Krasu z opredelitvijo opreme za spremljanje požarne ogroženosti ter ukrepanje v primeru požara v skladu s sodobnimi tehnološkimi dosežki in spoznanji”. Nosilec Uprava Republike Slovenije za zaščito in reševanje, celo leto.

2.7  ODPRAVLJANJE POSLEDIC

Na podlagi izkušenj, pridobljenih v letih 2003 in 2004, bodo izdelane računalniške aplikacije za izdelavo ocen škode v kmetijstvu in na stvareh. Nadaljevalo se bo usposabljanje komisij za ocenjevanje škode. Nosilec Uprava Republike Slovenije za zaščito in reševanje v sodelovanju z drugimi ministrstvi in združenjem zavarovalnic, celo leto.

2.8  IZOBRAŽEVANJE IN USPOSABLJANJE

1. Nadaljevalo se bo s posodabljanjem in nadgrajevanjem programov za obstoječe ciljne skupine s poudarkom na programih za osvežitev znanja in vzdrževanja pripravljenosti (varstvo pred utopitvami, uporaba zrakoplovov, nevarne snovi, terorizem). Na osnovi analize in izkušenj v dosedanji  praksi bodo izvedene posodobitve in prilagoditve programov  dejanskim razmeram in potrebam. Nosilec Uprava Republike Slovenije za zaščito in reševanje, celo leto.

2. Posodobljeni bodo učni programi za usposabljanje prostovoljnih gasilcev in v sodelovanju z tujimi (Francija)  inštruktorji  bo izvedeno usposabljanje vodij intervencij ob velikih požarih v naravnem okolju. Nosilec Gasilska zveza Slovenije v sodelovanju z Upravo Republike Slovenije za zaščito in reševanje, celo leto.

3. Pripravljeni in izvedeni bodo programi izobraževanja in usposabljanja za varstvo pred nesrečami v okviru OZN (OCHA) in Pakta stabilnosti za jugovzhodno Evropo. Sodelovalo se bo v  usposabljanjih v sklopu EU in Nato, v skladu s potrebami in možnostmi. Nosilec Uprava Republike Slovenije za zaščito in reševanje, celo leto.

4. Pripravljeni bodo programi za nove ciljne skupine v sklopu sil za zaščito, reševanje in pomoč oziroma ciljne skupine, ki so v sistem vključuje posredno. Na podlagi novih spoznanj in novih tehnik bodo  pripravljeni novi programi ter posodobljeni obstoječi programi za usposabljanje sil za zaščito, reševanje in pomoč. Izvedena bosta programa za pridobitev poklica  »gasilec« in  »gasilski tehnik«. Nosilec Uprava Republike Slovenije za zaščito in reševanje, celo leto.

5. V izobraževalnem centru v Sežani se bo nadaljevalo vzpostavljanje pogojev za izvajanje različnih programov usposabljanj s področja zaščite in reševanja ob požarih v naravnem okolju. Nadaljevalo se bo vzpostavljanje organizacijskih, tehničnih in kadrovskih pogojev za izvajanje namenskih programov, s katerimi se bo lahko v primeru potrebe povečalo tudi operativne zmogljivosti za gašenje požarov v naravnem okolju. Nadaljevalo se bo priprave za pridobitev vozniških dovoljenj za reševalna vozila nad tri tone, usposabljanje pripadnikov Slovenske vojske za pridobitev vojaško evidenčne dolžnosti gasilec ter prostovoljno usposabljanje za zaščito in reševanje, po vzoru na prostovoljno vojaško usposabljanje. Cilj je, da se izvajanje programa začne v četrtem trimesečju. Nosilec Uprava Republike Slovenije za zaščito in reševanje v sodelovanju z drugimi ministrstvi in Slovensko vojsko, celo leto.

6. Z namenom krepitve znanj za osebno in vzajemno zaščito se bo nadaljevalo z izdajo brošur, zgibank in video spotov za predšolsko in šolsko mladino ter prebivalstvo. Zagotovljene bodo možnosti dodatnega opozarjanja ogroženih v primeru povečane nevarnosti nastanka nesreč preko nacionalne in lokalnih televizij. S podobnimi cilji bodo organizirani dnevi zaščite in reševanja v Mariboru, v oktobru 2005. Nosilec Uprava Republike Slovenije za zaščito in reševanje v sodelovanju z drugimi ministrstvi ter nevladnimi organizacijami in Mestno občino Maribor, celo leto.

7. Nadaljevalo se bo aktivnosti za uvedbo izbirnega predmeta iz vsebin zaščite in reševanja v zadnji triadi devetletne osnovne šole. Nosilec Uprava Republike Slovenije za zaščito in reševanje v sodelovanju z Gasilsko zvezo Slovenije, Zavodom za šolstvo in Ministrstvom za šolstvo in šport, celo leto.
8. Pripravljena in izvedena bo vaja državnega pomena s podmeno železniške nesreče,  “VLAK – 05”, v oktobru 2005;  vaja zaščite, reševanja in pomoči ob požaru v hotelskih in drugih turističnih objektih  Bled, maj 2005 in hrvaško -  slovenska  vaja zaščite, reševanja in pomoči, po predlogu Republike Hrvaške. Nosilec Uprava Republike Slovenije za zaščito in reševanje v sodelovanju z ostalimi pristojnimi institucijami, celo leto.
2.9  MEDNARODNO SODELOVANJE

1. Nadaljevalo se bo intenzivno sodelovanje s sosednjimi in drugimi državami, s katerimi ima Slovenija sklenjene dvostranske sporazume o sodelovanju pri varstvu pred naravnimi in drugimi nesrečami, posebej na obmejnih območjih. Posebna pozornost bo namenjena sodelovanju z Republiko Italijo s ciljem, da se sklene meddržavni sporazum, z deželo Furlanijo Julijsko Krajino pa protokol o medsebojni pomoči ob nesrečah v obmejnem območju. Nosilec Uprava Republike Slovenije za zaščito in reševanje, celo leto.

2. Vzpostavljeni in okrepljeni bodo stiki z nekaterimi državami Evropske unije (Danska, Francija), predvsem na področju izobraževanja, usposabljanja in izmenjave informacij ter strokovnjakov. Nosilec Uprava Republike Slovenije za zaščito in reševanje, celo leto.

3. Nadaljevala se bo aktivna vloga Slovenije v Paktu stabilnosti za jugovzhodno Evropo v okviru Pobude za pripravljenost in preventivo pred naravnimi in drugimi nesrečami ter v drugih regionalnih pobudah. Nosilec Uprava Republike Slovenije za zaščito in reševanje, celo leto.
4. Nadaljevalo se bo s pripravami za sodelovanje slovenskih strokovnjakov v sistemu Združenih narodov za odzivanje na nesreče in v okviru zveze Nato. Nosilec Uprava Republike Slovenije za zaščito in reševanje, celo leto.
5. Dopolnjeni bodo postopki in pooblastila za pošiljanje in sprejemanje nujne mednarodne reševalne in humanitarne pomoči ob naravnih in drugih nesrečah. Pripravljen bo opomnik za pošiljanje oziroma sprejemanje nujne mednarodne pomoči, in sicer ločeno za države, s katerimi imamo podpisane bilateralne sporazume, in za ostale države. Nosilec Uprava Republike Slovenije za zaščito in reševanje, celo leto.
6. Nadaljevalo se bo sodelovanje pri dejavnostih v okviru mehanizma civilne zaščite v EU, predvsem pri uresničevanju Solidarnostnega programa o posledicah terorističnih groženj in napadov. Prednostni sta nalogi v zvezi z novo organiziranostjo civilne zaščite  v EU po letu 2006 ter kadrovske in organizacijske priprave na predsedovanje EU. Nosilec je Uprava Republike Slovenije za zaščito in reševanje v sodelovanju z drugimi ministrstvi, celo leto.
3. ZAKLJUČEK

Načrt izvajanja nacionalnega programa varstva pred naravnimi in drugimi nesrečami v letu 2005 je podlaga za usmerjanje aktivnosti in priprav za sodelovanje pri zaščiti, reševanju in pomoči v društvih in nevladnih organizacijah, ki se v skladu  s predpisi vključujejo v  sistem varstva pred naravnimi  in drugimi nesrečami (Gasilska zveza Slovenije, Gorska reševalna služba, Jamarska reševalna služba in druge) ter lokalnih skupnostih. 

Številka:

V Ljubljani, 

Mateja Tamara Fajs

GENERALNA SEKRETARKA

OBRAZLOŽITEV:

Zakon o varstvu pred naravnimi in drugimi nesrečami (Uradni list RS, št. 64/94, 33/00 - odločba US in 87/01 ZMatD) v 42. členu določa, da se naloge iz nacionalnega programa varstva pred naravnimi in drugimi nesrečami določijo in razčlenijo v letnih načrtih varstva pred naravnimi in drugimi nesrečami. Nacionalni program varstva pred naravnimi in drugimi nesrečami (Uradni list RS, št. 44/02), ki obsega tudi vsebino nacionalnega programa varstva pred požarom in varstva pred utopitvami, določa splošne in temeljne cilje, usmeritve in naloge pri razvoju varstva pred naravnimi in drugimi nesrečami v obdobju od 2002 do 2007. Predlog načrta povzema splošni cilj programa ter razdeluje naloge, ki so določene v programu po različnih sestavinah sistema varstva pred naravnimi in drugimi nesrečami, upošteva pa tudi zatečeno stanje in programe, ki so v teku.

Uprava RS za zaščito in reševanje je predlog načrta pripravila z upoštevanjem predlogov ministrstev, katera je pozvala 26. 9. 2003 (MNZ, MZ, MzP, MOP, MKGP) v katerih pristojnost sodijo naloge določene v nacionalnem programu. Prav tako je Uprava RS za zaščito in reševanje pozvala Gasilsko zvezo Slovenije, Jamarsko reševalno službo, Gorsko reševalno službo in Slovensko združenje za požarno varstvo, da pripravijo predloge z njihovega delovnega področja. Pisno urgenco je Uprava RS za zaščito in reševanje poslala ministrstvom 12. 11. 2003 in prejela predloge od MNZ in MOP. Pri pripravi predloga načrta so upoštevane tudi usmeritve, ki jih je sprejela vlada ob obravnavi poročila o vaji "NEK 2002" oziroma priprave za dopolnjevanje državnih načrtov zaščite in reševanja (pozivi Ministrstva za obrambo, št. 142-00-1/2002-9, 10, 11, 12, 13, 16 in 17 v oktobru 2002). Načrt upošteva tudi, z uredbo o izdelavi načrtov zaščite in reševanja, določene roke za uskladitev načrtov oziroma izdelavo načrtov povezanih z uveljavitvijo direktive Seveso II. Prav tako so v načrtu upoštevane neizvršene naloge iz načrta za leto 2004, pa tudi dokumenti, ki jih je že sprejela vlada novega sklica (usmeritve za izobraževanje in usposabljanje) ter aktivnosti za izdelavo programa dela vlade v letu 2005. 

Uresničevanje načrta izvajanja nacionalnega programa varstva pred naravnimi in drugimi nesrečami v letu 2005, ne bo zahtevalo dodatnih proračunskih sredstev, temveč je izdelan v obsegu, ki je pokrit s sprejetim proračunom 2005.

Predlog načrta je obrazložen.

